Israel Toer Dagboek (4 van 7)
12:01 Elmi Raubenheimer 0 Kommentaar
ISRAEL TOER // Dag 4 // 5 Oktober 2010
Plekke waar ons was:
Tel van Megiddo (ook bekend as "Armageddon")
Berg Karmel, waar Elia die Baäl profete verslaan het
Die antieke hawestad Caeserea
Aand inkopies in Jerusalem
Vandag het ons Tiberias verlaat oppad na Jerusalem, en met 'n skok het ek besef die toer is al oor die halfpad merk. In die bus het ons toergids ons meer vertel van die konflik in Israel, en hoewel dit baie interessant was, was dit ook geweldig kompleks -- ek was beïndruk met sy kennis en vermoë om kop te hou met al die datums en name.
Ons eerste stop was die Tel van Megiddo, 'n stad wat floreer het in die derde tot eerste eeu vC. as gevolg van sy sentrale ligging op die handelsroetes tussen Egipte en Babilonië/Assirië. 'n Tel is die "berg" (soortgelyk aan 'n mynhoop) wat vorm wanneer verskillende nasies 'n stad verower (en dus vernietig) en dan hul eie een bo-op die oorblyfsels bou. Oor 'n tydperk vorm dit lae wat ryk is aan geskiedenis. Megiddo bestaan uit 25 lae (wat besonder baie is...), waarvan laag #17 dié van koning Dawid is. Die stad was duidelik vooruitstrewend, en het gespog met sisteme en geboue wat gevorderd was vir sy tyd.
Megiddo is ook waar die slag van Armageddon gaan plaasvind (Armageddon beteken "Berg van Megiddo"). Daar is 'n oop vlakte aan die voet van die Tel waar van die hewigste veldslae van die Bybel se tyd plaasgevind het. Vandag lê daardie vlakte nogsteeds oop, asof dit net wag vir daardie groot finale slag van alle tye.
Die volgende plek op ons roete het ook al geweld geken: berg Karmel, waar Elia die Baäl profete uitgedaag en verslaan het. Die Karmeliete klooster staan vandag daar, met 'n intimiderende standbeeld van Elia en 'n plat dak geboutjie waarop mense kan staan en oor die land uitkyk so ver as wat die oog kan sien.
Daarna het ons een van my gunsteling plekke van die toer besoek. Caeserea is 'n antieke hawestad wat deur Herodus die Grote gebou was om die Romeinse Keiser te vereer, en dit was 'n afskynsel van Athene en die Romeinse manier van leef. Herodus het in sy leeftyd 'n hele paar indrukwekkende plekke gebou, en Caeserea, so teen die helderblou van die Middelandse see, is 'n gesig wat jou asem wegslaan. Die foto hier onder was die oomblik waar Caeserea my hart gesteel het -- die skerp kontras van klip en water, van mens en natuur, van die verganklike en die onverganklike.
Daar is 'n massiewe amphiteater wat oor die see uitkyk en tot vandag toe nog gebruik word vir shows, 'n baie groot hippodrome, paleise (Herodus s'n het selfs 'n swembad gehad) en praetoriums, akwaduks (aqueducts), badhuise, 'n reuse hawe, teaters, groot standbeelde, restaurante, tempels, pragtige sinagoges en katedrale.
Herodus staan bekend as "the man who provoked nature", omdat hy alewig goed wou bou wat teen die stand van die natuur ingegaan het. In die geval van Caeserea wou hy 'n glorieryke hawe hê, maar Israel se kuslyn het geen noemenswaardige breuke nie, so hy het besluit om die natuur bietjie uit te help. Hy het die kuslyn uitgebrei tot diep in die see in, en die hawe wat hy daar gebou het was manjifiek. Maar wat hy nie geweet het nie was dat daar 'n natuurlike foutlyn reg onder sy hoofhawe deurgeloop het, en hoewel dit baie jare geneem het, het sy hawe uiteindelik weggesak in die see. Dié keer het die natuur gewen.
Caeserea was die grootste stad in Palistina tydens die Romeinse era, en word gereeld genoem in die boek van Handelinge, veral in verband met Paulus se sendingreise. Dis ook hier waar hy as gevangene aangehou was, en duisende Christene en Jode vir baie jare gemartel en vermoor was. Dit was die tuisdorp van Pontius Pilatus, Filippus en Cornelius, wie waarskynlik die eerste nie-Jood was wat 'n Christen geword het.
Uiteindelik het ons onsself weggeskeur van Caeserea vir aandete by die hotel. Na ete het 'n paar mense besluit dat, aangesien dit ons enigste vry aand in Jerusalem was (die res was Gala aande), wil hul dit ten volle benut en gaan inkopies doen, en teen 9 uur het die idee soos 'n veldbrand versprei.
Toe begin die sports. Om vervoer te reël vir 40+ Suid-Afrikaners wat hulself gedra soos kinders op Ou Kersaand is uiteraard een groot deurmekaarspul. Die eindbestemming was Ben Yehuda, 'n straat waar die winkels tot 11 uur oop is. Dit het die winkels nie lank gevat om op te tel wat aangaan nie, en teen die einde van die aand het verskeie winkelvensters gepryk met handgeskrewe notas wat die Suid-Afrikaners van die GIG Toer welkom heet :D .
Ek en Shani het so van winkel tot winkel gedryf, net om nou en dan in die strome van groepies mense opgeswiep te raak. Daar was soveel blink en interessante snuisterye, dit was moeilik om nie weg te raak in die opwinding daarvan nie! Ek het ook uiteindelik my eerste koppie koffie sedert die begin van die toer gedrink ('n volle 4 dae -- 'n nuwe rekord!!) na iemand daarop aangedring het om ons te trakteer. Dankie oom Wynand! :)
Ons was net na 11 uur terug by die hotel, waar ek tot my misnoë ontdek het dat ek nie toegang het tot die internet van my selfoon af nie. Okei, dis dalk onnodige info, maar dit wás 2 ure van my lewe (asook kosbare slaaptyd) wat gemors was as gevolg daarvan, so ek wou dit maar net noem...